Document ID: 31995R1066

KOMISSION ASETUS (EY) N:o 1066/95,
annettu 12 päivänä toukokuuta 1995,
vuosien 1995, 1996 ja 1997 satojen osalta raakatupakka-alan kiintiöjärjestelmän yksityiskohtaisista säännöistä siltä osin kuin se koskee neuvoston asetusta (ETY) N:o 2075/92
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon raakatupakka-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 2075/92 (1), sellaisena kuin se on viimeksi muutettuna asetuksella (EY) N:o 711/95 (2), ja erityisesti sen 11, 14 ja 27 artiklan,
sekä katsoo, että
asetuksen (ETY) N:o 2075/92 9 artiklassa otetaan käyttöön vuosien 1995, 1996 ja 1997 satojen osalta eri tupakkalajikeryhmiä koskeva kiintiöjärjestelmä; neuvosto jakaa jäsenvaltioiden kesken lajikeryhmille käytettävissä olevat määrät perustamissopimuksen 43 artiklan 2 kohdassa määrättyä menettelyä noudattaen,
olisi vahvistettava kiintiöiden jakamista koskevat määräajat riittävän aikaisiksi, jotta tuottajat pystyisivät ottamaan huomioon kyseiset tiedot mahdollisimman hyvin tupakan tuotannossaan,
määrätyn sadon osalta palkkioon oikeuttavan tietyn määrän saaminen ei merkitsisi oikeuden saamista seuraavista sadoista,
asetuksen (ETY) N:o 2075/92 9 artiklan 3 kohdassa säädetään tuottajien tuotantokiintiöiden jakamisesta suhteessa viitekauden aikana toimitettujen määrien keskiarvoon; tähän kauteen kuuluvat vuodet 1990 ja 1991; olisi ryhmiteltävä toimitukset sadoittain, jotta voitaisiin ottaa huomioon erityisesti raakatupakka-alan yhteisestä markkinajärjestelystä 21 päivänä huhtikuuta 1970 annetun neuvoston asetuksen (ETY) N:o 727/70 (3), sellaisena kuin se on viimeksi muutettuna asetuksella (ETY) N:o 860/92 (4), mukaan vahvistettujen taattujen enimmäismäärien ylitykset,
vuosien 1990 ja 1991 satojen kiintiön laskentatapaa on muutettava siten, että kiintiöstä voidaan poistaa asetuksen (ETY) N:o 727/70 nojalla sovellettavat taatut enimmäismäärät ylittävä keinottelutarkoituksessa tapahtunut tupakan tuotanto; tämä tarkistus on tehtävä vähentämällä kyseisiä määriä suhteessa ylitykseen,
on tärkeätä antaa säännöksiä, jotka mahdollistavat muussa kuin tuotantojäsenvaltiossa tapahtuvan tupakan jalostamisen huomioon ottamisen; tässä tapauksessa kyseinen raakatupakkamäärä olisi otettava haltuun sen tuotantojäsenvaltiossa kyseisen jäsenvaltion tuottajien hyväksi,
olisi säädettävä tuotantokiintiöiden todistuksista, jotka myönnetään tuottajille näiden viitevuosien aikaisten satojen tupakkatoimitusten perusteella; jäsenvaltioiden on voitava nostaa huomioon otettavia määriä tiettyjen tuottajien erityistilanteen huomioon ottamiseksi,
yhteen satoon sovellettavat kynnysmäärät voivat olla suurempia kuin tietyille lajikeryhmille edellisen sadon osalta vahvistetut kynnysmäärät, mutta pienempiä kuin muille lajikeryhmille vahvistetut määrät; lisämäärät olisi jaettava asianomaisten tuottajien kesken noudattaen puolueettomia perusteita ja ottaen huomioon jäsenvaltioiden tilanteensa perusteella määrittämät tietyt etuoikeudet,
on tärkeätä ottaa huomioon asetuksen (ETY) N:o 2075/92 14 artiklassa säädetyt tuotantosuunnan muuttamista koskevat ohjelmat sekä tiettyjen tuottajien tarve luopua entisistä lajikkeistaan markkinoiden tarpeisiin paremmin soveltuvien lajikkeiden tuotannon hyväksi varaamalla näille tuottajille osuus käytettävissä olevista määristä,
muiden tuottajien on voitava käyttää tietyille tuottajille jaettuja määriä silloin, kun oikeudenomistaja ei tee viljelysopimusta,
olisi rajoitettava tuotantokiintiöiden siirtomahdollisuus tapauksiin, joissa tuotantotilan omistusoikeuden siirto on taloudellisesti perusteltua; kiintiöjärjestelmässä vahvistettujen rajoitusten kiertämisen välttämiseksi kiintiöiden väliaikaisia siirtoja ei saa sallia,
olisi otettava huomioon tapaus, jossa perheenjäsenet käyttävät yhdessä samaa tuotantoyksikköä, erityisesti tuotantokiintiön todistukseen sisältyvien vähimmäismäärien ja vilpin estämisen osalta,
tuottajien välinen tuotantokiintiöiden vapaaehtoinen vaihtaminen voi helpottaa tuotannon järkiperäistämistä,
olisi annettava säännöksiä, jotka mahdollistavat mahdollisten riitojen ratkaisemisen vetoamalla pariteettikomiteoihin,
olisi säädettävä, että jalostusyrityksiin ja tuottajiin liittyviin tietoihin ja asiakirjoihin saa tutustua ja että niitä voidaan käyttää suoritettavissa tarkastuksissa,
moitteettoman hallinnon, avoimuuden ja valvonnan vuoksi kullekin tuottajalle annettu tuotantokiintiö on julkistettava,
olisi tarkennettava, mikä on toimialakohtaisten järjestöjen osuus kiintiöjärjestelmän hallinnoinnissa; siirtymäsäännöksiä tarvitaan niin kauan kuin toimialakohtaisia järjestöjä ei ole vielä hyväksytty neuvoston asetuksen (ETY) N:o 2077/92 (5) mukaisesti, ja
tässä asetuksessa säädetyt toimenpiteet ovat tupakan hallintokomitean lausunnon mukaiset,
ON ANTANUT TÄMÄN ASETUKSEN:
I OSASTO
Yleiset säännökset
1 artikla
Tässä asetuksessa säädetään asetuksen (ETY) N:o 2075/92 9 artiklassa säädettyjen kiintiöiden soveltamista koskevista yksityiskohtaisista säännöistä.
2 artikla
Tässä asetuksessa tarkoitetaan:
- "tupakan ensimmäisellä jalostuksella" tuottajan (viljelijän) toimittaman raakatupakan jalostamista tuotteeksi, joka kestää, voidaan varastoida ja on pakattu lopullisten käyttäjien (tehtaiden) vaatimuksia vastaaviin laadultaan homogeenisiin paaleihin tai pakkauksiin;
- "jalostusyrityksellä" luonnollista henkilöä tai oikeushenkilöä, joka hoitaa omissa nimissään ja omaan lukuunsa yhtä tai useampaa raakatupakan ensimmäisen jalostusasteen yritystä, jossa on tähän tarkoitukseen soveltuvat laitteet ja välineet;
- "tuottajalla" luonnollista henkilöä tai oikeushenkilöä taikka näiden henkilöiden muodostamaa ryhmittymää, joka toimittaa jalostusyritykselle tuottamansa tai jäsentensä tuottaman raakatupakan omissa nimissään ja omaan lukuunsa itse tekemänsä tai omissa nimissään tehdyn viljelysopimuksen mukaisesti;
- "tuotantojäsenvaltiolla" jäsenvaltiota, jossa jalostusyritykselle toimitettu raakatupakka on tuotettu;
- "jalostajajäsenvaltiolla" jäsenvaltiota, jossa tupakan ensimmäisen asteen jalostus tapahtuu.
II OSASTO
Tuotantokiintiöt
3 artikla
Jäsenvaltiot voivat jakaa tuotantokiintiöt suoraan tuottajien kesken tai vaatia, että tuottajat esittävät niille tuotantokiintiön saamista koskevan hakemuksen.
Jäsenvaltioiden on annettava tuottajille kiintiötodistukset viimeistään satovuoden tammikuun 31 päivänä.
Tuotantokiintiöt vahvistetaan jokaiselle asetuksen (ETY) N:o 2075/92 liitteessä määritellylle lajikeryhmälle.
Vuoden 1995 sadon osalta jäsenvaltioilla on lupa jatkaa toisessa alakohdassa tarkoitettua määräaikaa 31 päivään toukokuuta asti.
4 artikla
Yhtä satoa koskevan tuotantokiintiön jakaminen ei rajoita seuraavia satoja koskevien kiintiöiden jakamista.
5 artikla
1. Jokaisen tuottajan kiintiö vastaa prosenttiosuutta, joka saadan tämän tuottamasta keskimäärästä suhteessa asetuksen (ETY) N:o 2075/92 9 artiklan sekä tämän asetuksen 6 artiklan säännösten mukaisesti laskettujen keskimäärien yhteismäärään, ja tätä prosenttiosuutta sovelletaan jäsenvaltion kyseisen lajikeryhmän erityistakuukynnykseen.
2. Niiden tuottajien osalta, joille on myönnetty kiintiö- tai viljelytodistus satovuoden 1993 tai 1994 osalta asetuksen (ETY) N:o 2075/92 9 artiklan 3 kohdan kolmannen alakohdan mukaisesti, tai satovuoden 1992 jälkeen uuden tupakkalajikeryhmän viljelyn aloittaneiden tuottajien osalta on tuotantokiintiöt laskettava seuraavasti:
- Ensimmäisestä sadosta, joka seuraa ensimmäistä toimintavuotta, tuottaja saa ensimmäiseen tuotantokiintiöönsä suhteutetun kiintiön kyseisen lajikeryhmän osalta.
- Seuraavista sadoista tuottaja saa viimeistä satoa edeltävinä vuosina toimitettujen määrien keskiarvoon suhteutetun tuotantokiintiön kyseisen lajikeryhmän osalta.
3. Tuottajan prosenttiosuus ilmoitetaan vähintään neljän desimaalin tarkkuudella. Kiintiöt vahvistetaan kilogrammoina.
6 artikla
1. Kunkin tuottajan jalostettavaksi toimittamien määrien keskiarvo lasketaan lajikeryhmittäin 2 ja 3 kohdan säännöksiä noudattaen.
2. Jalostettavaksi toimitettujen määrien keskiarvoa laskettaessa yhden sadon tupakkaa pidetään kyseistä satoa koskevan kalenterivuoden aikana toimitettuna. Asetuksen (ETY) N:o 3478/92 (6) 2 artiklan 5 ja 6 kohdan säännösten perusteella jalostettavaksi toimitettuja määriä pidetään kuitenkin sen satovuoden, jona ne ovat olleet oikeutettuja palkkioon, aikana toimitettuina. Huomioon otetaan ainoastaan tosiasiallisesti toimitettu tukeen oikeutettu tupakka.
Asetuksen (ETY) N:o 2075/92 5 artiklan a kohdan mukaisesti määriteltyjen tuotantoalueiden ulkopuolelle sijoittautuneiden tuottajien toimittamia tupakkamääriä ei kuitenkaan oteta huomioon ensimmäisessä alakohdassa tarkoitetussa laskelmassa.
3. Jos jalostusyrityksille toimitetut eri tupakkalajien määrät ovat ylittäneet asetuksen (ETY) N:o 727/70 mukaan satovuoden 1990 tai 1991 osalta taatun enimmäismäärän, nämä määrät kerrotaan vähennyskertoimella. Tämä vähennyskerroin on kyseisen taatun enimmäismäärän suuruinen jaettuna toimitetun tupakan kokonaismäärällä.
7 artikla
1. Jos yhdessä jäsenvaltiossa tuotettu tupakka on jalostettu toisessa jäsenvaltioissa, kiintiöt jaetaan tämän artiklan säännösten mukaisesti, sanotun kuitenkaan rajoittamatta 2, 3 ja 4 kohdan sännösten soveltamista.
2. Jalostajajäsenvaltion on ilmoitettava kyseiselle tuotantojäsenvaltioille tuottajakohtaisesti ja lajikeryhmittäin eriteltynä tuotantojäsenvaltiosta lähtöisin olevat raakatupakkamäärät, jotka on toimitettu jalostettavaksi tuotantokiintiöiden laskemisessa käytettävien viitevuosien aikana asetuksen (ETY) N:o 2075/92 9 artiklan 3 kohdan mukaisesti.
3. Vuoden 1995 satoa koskevat tiedot on toimitettava viimeistään viidentenätoista päivänä tämän asetuksen julkaisemisesta, ja seuraavia satoja koskevat tiedot on toimitettava viimeistään edellisen vuoden marraskuun 15 päivänä.
4. Tuotantojäsenvaltion on jaettava sen erityistakuukynnysmäärästä vastaava määrä tuottajille, jotka ovat toimittaneet tupakkaa toiseen jäsenvaltioon sijoittautuneille jalostajille 2 kohdassa tarkoitettujen viitevuosien aikana.
Tuotantokiintiöitä jaettaessa viitevuosien aikana toiseen jäsenvaltioon sijoittautuneille jalostajille tupakkaa toimittaneet tuottajat rinnastetaan tuottajiin, jotka ovat toimittaneet tuotantonsa niiden omaan jäsenvaltioon sijoittautuneelle yritykselle.
8 artikla
1. Jäsenvaltion on annettava asetuksen (ETY) N:o 2075/92 5 artiklan a kohdassa määritellylle tuotantoalueelle sijoittautuneille tuottajille kutakin lajikeryhmää koskeva ja takuukynnysmäärien rajojen mukainen todistus tuotantokiintiöstä.
Näissä todistuksissa tuotantokiintiöistä on mainittava erityisesti todistuksenhaltija, lajikeryhmä sekä määrät, joita ne koskevat.
2. Jäsenvaltioiden on määritettävä todistusten tuotantokiintiöistä myöntämiseen sovellettava menettely sekä vilpin ehkäisemistä koskevat toimenpiteet asetuksen (ETY) N:o 2075/92 20 artiklan 1 kohdan mukaisesti.
3. Jäsenvaltiot voivat säätää todistusten tuotantokiintiöistä myöntämistä koskevista vähimmäismääristä. Vähimmäismäärät saavat olla enintään 500 kilogrammaa.
4. Tuottajan esittäessä todisteen siitä, että tämän tuotanto on ollut poikkeuksellisten olosuhteiden vuoksi epätavallisen alhainen satovuoden osalta, jäsenvaltion on määritettävä asianomaisen tuottajan pyynnöstä kyseisen sadon osalta tuottajan kiintiötodistuksen laatimisessa huomioon otettava määrä; vuoden 1993 sadon ja sitä seuraavien satojen osalta tämä määrä ei kuitenkaan saa olla suurempi kuin tuottajalle kyseisen sadon osalta annettuihin kiintiötodistuksiin tai viljelytodistuksiin merkityt määrät. Jäsenvaltioiden on ilmoitettava komissiolle päätöksistä, joita ne alkovat tehdä.
9 artikla
1. Kun asetuksen (ETY) N:o 2075/92 9 artiklan 2 kohdan mukaisesti lajikeryhmälle vahvistettu yhtä satoa ja yhtä jäsenvaltioita koskeva takuukynnys on suurempi kuin edelliseen satoon sovellettu takuukynnys, viimeksi mainitun takuukynnyksen ylittävä määrä jaetaan jäsenvaltion määräämiä ja julkaisemia puolueettomia ja johdonmukaisia perusteita noudattaen. Jäsenvaltioiden on ilmoitettava viipymättä komissiolle tässä asiassa toteuttamistaan toimenpiteistä.
Ensimmäisen alakohdan mukaisesti käytettävissä olevista määristä vähennetään tarvittaessa 2 kohdan soveltamista varten varatut määrät.
Jäsenvaltiot voivat erityisesti säätää, että lisämäärät jaetaan ensisijaisesti tuottajille,
a) joiden kiintiötodistuksiin kuuluva määrä on laskennut suhteessa edelliseen satovuoteen toisen lajikeryhmän osalta;
b) jotka pystyvät lisämäärän avulla järkiperäistämään lajikeryhmien tupakkatuotantoa merkittävästi;
c) jotka ovat aloittaneet kyseisen lajikeryhmän tuotannon vuonna 1990 tai 1991.
Jäsenvaltiot, jotka perustavat 14 artiklan mukaisen tuotantokiintiöiden todistusten kansallisen poolin voivat myös siirtää lisämäärät tälle poolille.
2. Italia ja Kreikka saavat muodostaa satovuonna 1995 muihin lajikeryhmiin kuuluvien tupakanlehtien varmuusvaraston, jotta niitä voitaisiin jakaa ensisijaisesti tuottajille, jotka toteuttavat asetuksen (ETY) N:o 2075/92 14 artiklan mukaista tuotantosuunnan muuttamista koskevaa ohjelmaa.
10 artikla
Kukin tuottaja saa toimittaa saman sadon tiettyyn lajikeryhmään kuuluvaa tupakkaa ainoastaan yhdelle ainoalle jalostusyritykselle.
Kuitenkin tuottajaryhmittymät, jotka ovat tuottajia, saavat toimittaa tuotantonsa useammille jalostusyrityksille.
11 artikla
1. Tuottajan on palautettava todistukset tuotantokiintiöstä, joita ei ole käytetty sopimusten tekemiseen siihen vahvistetussa määräajassa, ne laatineen jäsenvaltion viranomaisille määräpäivää seuraavien viiden työpäivän kuluessa.
2. Jos tuottaja ei palauta 1 kohdassa tarkoitettua todistusta säädetyssä määräajassa, tuottajan seuraavaa satoa koskevaa saman lajikeryhmän viitemäärää alennetaan 0,5 prosentilla viivästyspäivältä kuitenkin enintään 15 prosentilla.
3. Jäsenvaltioiden on jaettava 1 kohdassa tarkoitettuihin todistuksiin kuuluvat käyttämättömät määrät sekä muut mahdollisesti käytettävissä edelleen olevat määrät satovuoden 30 päivään huhtikuuta mennessä tasapuolisesti ja julkaistuja puolueettomia perusteita noudattaen. Tästä jaosta on koiduttava hyötyä ensisijaisesti tuottajille, joilla jo on kiintiö. Jäsenvaltion on vahvistettava kyseiset perusteet otettuaan huomioon asetuksen (ETY) N:o 2077/92 säännösten mukaisesti hyväksyttyjen toimialakohtaisten järjestöjen lausunnon.
Satovuonna 1995 jäsenvaltioilla on lupa jatkaa ensimmäisessä alakohdassa tarkoitettua määräaikaa 29 päivään heinäkuuta asti.
III OSASTO
Oikeuksien siirto
12 artikla
Paitsi tässä osastossa säädetyissä tapauksissa kiintiötä ei saa siirtää eivätkä ne saa olla vastikkeellisten tai vastikkeettomien liiketoimien kohteena eikä yhden tuottajan tuottamia määriä saa ottaa huomioon toisen tuottajan hyväksi kyseisten tuottajien kiintiöitä laskettaessa.
13 artikla
1. Kun tupakantuotantotila siirtyy kolmannelle osapuolelle millä tahansa perusteella ja erityisesti myynnin tai vuokrauksen seurauksena taikka perintönä, uusi viljelijä on oikeutettu koko viitekauden aikaiseen todistukseen tuotantokiintiöistä, jollei sopimuksessa toisin määrätä.
2. Jos ainoastaan osa tupakantuotantotilasta siirtyy kolmannelle osapuolelle, uusi viljelijä on oikeutettu todistukseen tuotantokiintiöistä suhteessa saamaansa viljelyalaan. Kyseiset osapuolet voivat kuitenkin sopia, että tämä oikeus säilyy kokonaisuudessaan entisellä oikeudenomistajalla tai siirtyy kokonaisuudessaan uudelle oikeudenomistajalle.
3. Rajoittamatta 1 kohdan soveltamista viljelyalat vuokranneen tuottajan saamat viitemäärät ja oikeudet säilyvät tällä tuottajalla maavuokrasopimuksen päättymiseen asti.
4. Kun useat perheenjäsenet viljelevät tai ovat viljelleet yhdessä tupakkatilaa, heidän on pyydettävä ainoastaan yhtä todistusta tuotantokiintiöistä sen yhteismäärän perusteella, johon heillä on oikeus.
14 artikla
1. Kyseisen jäsenvaltion antaessa tähän luvan tuottajat voivat vaihtaa keskenään jonkun lajikeryhmän todistukseen tuotantokiintiöistä kuuluvat oikeutensa toisen lajikeryhmän tuotantotodistukseen kuuluviin oikeuksiin. Jäsenvaltio voi päättää perustaa oikeudenomistajien lajikeryhmien väliseen vaihtoon tarkoittamien kiintiötodistusten kansallisen poolin.
2. Edellä 1 kohdan säännösten mukainen todistuksen tuontantokiintiöistä liittyvän oikeuden vaihto vastaa tuotantotodistusten laatimisessa käytettyjen viitemäärien lopullista siirtämistä kyseisten tuottajien välillä.
IV OSASTO
Loppu- ja siirtymäsäännökset
15 artikla
Jäsenvaltiot voivat päättää, että tuotantokiintiöiden jakamista tai siirtoa koskevat riidat on alistettava välimieslautakunnan ratkaistavaksi. Jäsenvaltioiden on määritettävä välimieslautakunnan koostumusta ja käsittelyä koskevat säännöt.
16 artikla
Jalostusyritysten ja tuottajien on annettava toimivaltaisille viranomaisille tilaisuus tutustua tämän asetuksen täytäntöönpanemisessa tarvittaviin tietoihin ja asiakirjoihin sekä käyttää niitä.
17 artikla
Vuosien 1995, 1996 ja 1997 satojen osalta jäsenvaltiot voivat 11 artiklan 3 kohdan soveltamiseksi saattaa yhteen pariteettisesti olemassa olevat ja hyväksytyt ammatilliset järjestöt, kunnes asetuksen (ETY) N:o 2077/92 säännösten mukaisesti hyväksytyt toimialakohtaiset järjestöt on perustettu.
18 artikla
1. Jäsenvaltioiden on perustettava tietokanta, johon rekisteröidään kutakin jalostusyritystä, tuottajaa ja tuottajaryhmittymää koskevat tiedot, jotka mahdollistavat näiden laitoksen tai tilan tunnistamisen, näille myönnettyihin todistuksiin tuotantokiintiöstä liittyvät kiintiöt tai määrät sekä kaikki muut kiintiöjärjestelmän valvonnan kannalta hyödylliset tiedot.
2. Jäsenvaltioiden on varmistettava, että
- tietokannoissa olevat tiedot säilyvät,
- tietokantaa käytetään ainoastaan 1 kohtaa sovellettaessa,
- toteutetaan tietosuojan takaavia toimenpiteitä, erityisesti varkauksien ja manipuloinnin varalta,
- tietokantaan rekisteröidyillä on tilaisuus tutustua itseään koskeviin asiakirjoihin aiheettomitta viivytyksittä tai kustannuksitta,
- tietokantaan rekisteröidyillä on oikeus vaatia itseään koskevien tietojen perusteltujen muutosten huomioon ottamista ja erityisesti oikeus vaatia vanhentuneiden tietojen hävittämistä määräajoin.
3. Jalostusyritykset ja tuottajat:
- eivät saa millään tavoin haitata tätä varten pätevöityneiden asiamiesten hoitamaa tietokannan toteuttamista,
- toimittavat näille asiamiehille kaikki tämän asetuksen soveltamiseksi tarvittavat tiedot.
4. Jäsenvaltioiden on varmistettava, että kunkin itsenäisen tuottajan tai tarvittaessa kunkin tuottajan, joka on jonkin tuottajaryhmittymän jäsen, kiintiö julkistetaan viimeistään kuukausi sen määräpäivän jälkeen, joka on määrätty käyttämättömiä kiintiöitä koskevan todistuksen palauttamista varten siten, että kaikki asianomaiset tuottajat rajatulta tuotantoalueelta, sellaisena kuin se on määritelty asetuksen (ETY) N:o 3478/92 1 artiklassa, saavat siitä tiedon, jollei jäsenvaltioiden yksityisluonteisten tietojen suojaa koskevasta lainsäädännöstä muuta johdu.
19 artikla
Kun tuotantokiintiöt vahvistetaan tuottajaryhmittymälle, jolla on sama laatu kuin tuottajalla, jäsenvaltion on huolehdittava, että kyseinen määrä jaetaan tasapuolisesti ryhmittymän kaikkien jäsenten kesken. Jäsenvaltioiden käytössä on myös oltava jokaisen yksittäisen tuottajan tuotantoon liittyviä tarkkoja tietoja, jotta tuotantokiintiöt voitaisiin tarvittaessa jakaa yksittäisille tuottajille.
Tässä tapauksessa II osaston säännöksiä sovelletaan soveltuvin osin ryhmittymän jäsenten väliseen jakoon; ryhmittymän kaikkien jäsenten antaessa suostumuksensa ryhmittymä voi kuitenkin toteuttaa erilaisen jaon, jotta tuotanto saataisiin järjestettyä paremmin.
20 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä toukokuuta 1995.

Labels: 17
7
3
6
15